SKRIFTLIG FORESPØRGSEL P-4043/00

af Erik Meijer (GUE/NGL) til Kommissionen

(20. december 2000)

Om: Kontrol med vildt i Nederlandene

I den endelige rapport fra en mission i Nederlandene, som Levnedsmiddel- og Veterinærkontoret foretog fra den 6.-10. marts, hedder det, at der ved en inspektion i Nederlandene kunne konstateres et antal store mangler med hensyn til kontrol med vildtsorter. Der blev således givet forslag til forbedring af kontrollen og undersøgelserne i Nederlandene (se side 12 i rapporten, hvor det bl.a. anbefales, at der foretages en kontrol inden kødet kommer på markedet, kontrol med trikinose osv.). Den 10. marts 2000 fik Nederlandene en frist tre måneder til at regularisere kontrollen.

1. Kan Kommissionen oplyse, hvorvidt de i ovennævnte rapport anførte forslag rent faktisk er blevet gennemført i Nederlandene?

2. I rapporten bebudes der en opfølgningsmission inden udgangen af dette år. Har denne mission fundet sted, hvilke resultater kom den i givet fald til, og hvornår bliver disse offentliggjort?

3. Vil disse resultater medføre, at der iværksættes yderligere foranstaltninger, og i givet fald hvilke?

4. Hvis denne mission endnu ikke har fundet sted, hvad er så årsagen, eftersom den alvorlige situation i Nederlandene med hensyn til vildtkontrol giver al mulig begrundelse herfor?

5. Har Kommissionen kendskab til rapporter om, at Nederlandene endnu ikke har reguleret kontrollen? Mener Kommissionen, at dette i givet fald er en foranledning til, at dette sker så hurtigt som muligt(1)

6. Er Kommissionen enig i, at konsum af utilstrækkeligt kontrolleret vildt indebærer stor fare? Hvad har Kommissionen til hensigt at foretage sig i den kommende tid, hvor der atter vil blive konsumeret store mængder vildt, og hvilke foranstaltninger har den til hensigt at iværksætte på kort sigt for at drage omsorg for folkesundheden og forbrugerbeskyttelsen?

(1) Vildt er ikke altid økologisk i dagbladet Trouw af 11. december 2000?.

Svar afgivet på Kommissionens vegne af David Byrne

(30. januar 2001)

Efter Levnedsmiddel- og Veterinærkontorets kontrolbesøg, som det ærede medlem henviser til, fremsendtes en første reaktion fra de nederlandske myndigheder den 27. marts 2000. I denne skrivelse meddeltes det, at der ville blive truffet øjeblikkelige foranstaltninger for at rette de mangler, der var blevet konstateret. Dette blev fulgt op af et detaljeret svar den 4. april 2000, som kom nærmere ind på de enkelte henstillinger i rapporten.

Som svar på det ærede medlems specifikke spørgsmål ønsker Kommissionen at bemærke følgende.

1. Taget under et var de to nævnte svar fra de nederlandske myndigheder en fuldt tilfredsstillende garanti for, at der ville blive truffet passende foranstaltninger til opfølgning af de nævnte henstillinger. Endvidere blev der optaget direkte kontakt med lederen af det nederlandske veterinærkontor den 24. marts 2000 for at drøfte de opfølgende foranstaltninger, de nederlandske myndigheder havde krævet.

2. og 3. Der har endnu ikke været gennemført et kontrolbesøg til opfølgning heraf.

4. Under udarbejdelsen af Levnedsmiddel- og Veterinærkontorets program for kontrolbesøg i anden halvdel af 2000 var det nødvendigt at foretage en prioritering af kontrol- og inspektionsaktiviteterne. I betragtning af, at svarene fra de nederlandske myndigheder var fundet tilfredsstillende, og i lyset af resultaterne af inspektionsbesøg i Nederlandene i maj og juni 2000 i relevante produktionssektorer for levnedsmidler (forarbejdede kødprodukter og produktion af svinekød), anså Levnedsmiddel- og Veterinærkontoret det ikke for bydende nødvendigt at gennemføre et kontrolbesøg vedrørende produktionen af kød fra vildt, som man oprindelig havde troet. I stedet blev der f.eks. givet prioritet til kontrolbesøg vedrørende BSE. Levnedsmiddel- og Veterinærkontoret følger udviklingen nøje, og det vil gribe ind på de områder, hvor det finder det nødvendigt at sikre, at beskyttelsen af forbrugernes sundhed garanteres.

5. Kommissionen var ikke klar over de forhold, det ærede medlem henviser til. Den vil straks optage kontakt med de nederlandske myndigheder for at få rede på situationen. En beslutning om, hvorvidt det måtte være påkrævet at gennemføre kontrolbesøg, vil blive truffet i lyset af resultatet af denne forespørgsel og andre presserende prioriteter.

6. Der findes i fællesskabslovgivningen detaljerede regler for de standarder, der kræves overholdt i medlemsstaterne i forbindelse med forarbejdning og produktion af kød fra vildt. Der findes således særlige krav om tilsyn med slagtekroppe og indvolde, som er en væsentlig del af sikkerhedskontrollen i denne sektor. Hvis denne lovgivnings krav ikke overholdes, betyder det, at der er større risiko for, at minimumsstandarderne ikke overholdes. Medlemsstaterne har ansvaret for at sikre, at disse regler overholdes, og de er helt klar over deres ansvar på dette område. Som nævnt ovenfor vil Kommissionen tage kontakt med de nederlandske myndigheder i spørgsmålet om de rapporter, det ærede medlem henviser til, for at sikre sig, at der håndhæves acceptable standarder.